b'\n_START_ARTICLE_\nScurt\xc4\x83 povestire despre st\xc3\xa2rpirea familiilor lui Br\xc3\xa2ncoveanu \xc8\x99i a Cantacuzinilor\n_START_PARAGRAPH_\nScurt\xc4\x83 povestire despre st\xc3\xa2rpirea familiilor lui Br\xc3\xa2ncoveanu \xc8\x99i a Cantacuzinilor este o scriere a umanistului Dimitrie Cantemir, const\xc3\xa2nd din 64 de paragrafe, care sunt grupate \xc3\xaen trei p\xc4\x83r\xc8\x9bi: Uimitoarele revolu\xc8\x9bii ale dreptei r\xc4\x83zbun\xc4\x83ri a lui Dumnezeu asupra familiei lui Br\xc3\xa2ncoveanu \xc8\x99i a Cantacuzinilor, vesti\xc8\x9bi \xc3\xaen Valahia (\xc8\x9aara Munteneasc\xc4\x83) [1], Ponturi de \xc3\xaenvinuiri \xc3\xaempotriva lui Br\xc3\xa2ncoveanu trimise de Cantacuzini la Poarta Otoman\xc4\x83 [2] \xc8\x99i Soarta nefericit\xc4\x83 a domniei preanefericitului \xc8\x98tefan Cantacuzino \xc8\x99i jalnicul sf\xc3\xa2r\xc8\x99it al Cantacuzinilor [3]. Manuscrisul original este p\xc4\x83strat la Moscova. Este caligrafiat \xc3\xaengrijit, pentru a putea fi citit cu u\xc8\x99urin\xc8\x9b\xc4\x83._NEWLINE_Lucrarea a fost publicat\xc4\x83 prima dat\xc4\x83 \xc3\xaen al doilea tom din Jurnalul lui Petru cel Mare, \xc3\xaen 1772, fiind a \xc8\x99aptea din cele 22 de anexe care \xc3\xaenso\xc8\x9beau textul. De\xc8\x99i \xc3\xaen versiunea ruseasc\xc4\x83 autorul nu era men\xc8\x9bionat, \xc3\xaen traducerea german\xc4\x83 a lui Hartwig Ludwig Christian Bacmeister din 1783, ap\xc4\x83rut\xc4\x83 la Lipsca, Cantemir este indicat \xc3\xaen nota de subsol ca probabil autor al Scurtei povestiri._NEWLINE_Faptele istorice care au condus la scrierea acestui pamflet sunt frustrarea lui Cantemir rezultat\xc4\x83 din e\xc8\x99ecul memoriilor adresate \xc8\x9barului \xc3\xaen perioada R\xc4\x83zboiului austro-turc din 1716-1718, apari\xc8\x9bia c\xc4\x83r\xc8\x9bii Revolu\xc8\x9biile Valahiei a vene\xc8\x9bianului Del Chiaro, lucrare care l\xc4\x83uda personalit\xc4\x83\xc8\x9bile lui Constantin Br\xc3\xa2ncoveanu \xc8\x99i ale familiei Cantacuzino (e vorba despre stolnicul Constantin Cantacuzino \xc8\x99i fiul s\xc4\x83u, domnul valah \xc8\x98tefan Cantacuzino) \xc8\x99i refugierea la curtea lui Petru cel Mare a urma\xc8\x99ilor lui \xc8\x98tefan Cantacuzino, anume v\xc4\x83duva P\xc4\x83una \xc8\x99i cei doi fii ai ei, Radu/Rudolf \xc8\x99i Constantin._NEWLINE_Data scrierii nu este consemnat\xc4\x83 \xc3\xaen manuscris, a\xc8\x99a c\xc4\x83 ea trebuie dedus\xc4\x83 din indicii aflate \xc3\xaen text, precum \xc8\x99i din scopul scrierii. \xc3\x8entruc\xc3\xa2t lucrarea este un r\xc4\x83spuns la Revolu\xc8\x9biile Valahiei a lui Del Chiaro, rezult\xc4\x83 c\xc4\x83 nu poate fi scris\xc4\x83 \xc3\xaenainte de publicarea c\xc4\x83r\xc8\x9bii acestuia, care a fost predat\xc4\x83 spre tipar la cap\xc4\x83tul anului 1718 \xc8\x99i nu ar fi putut ajunge la Cantemir \xc3\xaenainte de 1719. De asemenea, Paul Cernovodeanu deduce din faptul c\xc4\x83 Petru cel Mare este numit \xc8\x9bar, nu \xc3\xaemp\xc4\x83rat, c\xc4\x83 scrierea ar fi avut loc \xc3\xaenainte de 22 octombrie 1721.'